Il-pulizija ser tibda tieħu passi kontra numru ta’ konsumaturi tal-Enemalta li kellhom l-ismart meter imbagħbas iżda naqsu li jieħdu vantaġġ mill-iskema biex jirrappurtaw huma stess il-każ. tvm.com.mt huwa infurmat li minbarra l-passi kriminali, l-Enemalta qed tħejji biex tiftaħ proċeduri ċivili kontra dawn il-konsumaturi biex tiġbor l-ammonti ta’ flus tal-elettriku li nsteraq. Erba’ xhur wara li skada ż-żmien li l-klijenti tal-Enemalta kellhom biex setgħu jirregolarizzaw ruħhom fuq is-serq tal-elettriku minħabba li kellhom smart meters imbagħbsa, tvm.com.mt jista’ jikkonferma li l-pulizija fis-sigħat li ġejjin ser toħroġ akkużi kontra diversi klijenti tal-Enemalta li naqsu li jirrappurtaw il-każ tagħhom u jikkoperaw fl-investigazzjonijiet li kienu qed isiru dwar ir-racket ta’ serq tal-elettriku. Minn tagħrif li ġbarna, jidher li l-pulizija ser tkun qed tressaq grupp grupp ta’ klijenti li fl-aħħar xhur ġew investigati fuq is-serq tal-elettriku. Nifhmu li l-ewwel grupp fih 17-il klijent tal-Enemalta u mhux eskluż li fosthom hemm ukoll impjegati tal-Enemalta stess. Dawn ser jiġu akkużati kemm b’serq tal-elettriku kif ukoll b’tixħim biex il-meter tagħhom ġie mbagħbas ħalli jimmarka konsum anqas tal-elettriku. Sorsi infurmati qalu li l-investigazzjoni għadha attiva u hemm mal-100 konsumatur tal-Enemalta li għadhom qed ikunu mistħarrġa f’din l-investigazzjoni li għandha bosta elementi tekniċi sabiex tkun konkluża. Sal-lum fil-Qorti tressqu biss impjegati tal-Enemalta u persuna oħra li kienu jinstallaw jew jirranġaw biex jiġu installati l-ismart meters imbagħbsa. Din ser tkun l-ewwel darba li ser jittieħdhu passi direttament kontra l-konsumaturi li kellhom sa April li għadda ċ-ċans li jirregolarizzaw il-pożizzjoni tagħhom. Kelliem għall-Enemalta kkonferma ma’ tvm.com.mt li kif kien imwiegħed mill-Gvern, mhux ser jittieħdu passi legali kontra aktar minn 400 klijent li rrappurtaw il-każ tagħhom u laħqu ftehim mal-Enemalta biex iħallsu għall-elettriku li kienu serqu. Kelliem għall-Enemalta qal lil tvm.com.mt li l-korporazzjoni se tkompli ssegwi mill-qrib il-proċeduri kriminali li se jibdew mill-pulizija kontra l-klijenti tagħha. L-Enemalta ser tirriserva d-dritt li tfittex ċivilment lil dawn il-klijenti biex tirkupra l-flus tal-elettriku misruq jekk il-klijenti infushom jibqgħu jippersistu milli jaslu fi ftehim biex iħallsu dak dovut.